b'\n_START_ARTICLE_\nEsran kirjat\n_START_PARAGRAPH_\nEsran kirjoiksi (engl. Esdras, lat. Esdras, kreik. \xe1\xbc\x9c\xcf\x83\xce\xb4\xcf\x81\xce\xb1\xcf\x82) sanotaan useita kirjoja, joita ainakin osa kristillisist\xc3\xa4 kirkkokunnista pit\xc3\xa4\xc3\xa4 Raamatun kaanoniin kuuluvina. Kirjat ovat saaneet nimens\xc3\xa4 Esran mukaan._NEWLINE_Kirjoista k\xc3\xa4ytet\xc3\xa4\xc3\xa4n vanhastaan j\xc3\xa4rjestysnumeroita, jotka kuitenkin poikkeavat toisistaan eri kirkkokunnissa ja eri raamatunk\xc3\xa4\xc3\xa4nn\xc3\xb6ksiss\xc3\xa4. My\xc3\xb6s Nehemian kirja esiintyy joissakin Raamatun versioissa Esran nimell\xc3\xa4 tai osana Esran kirjaa._NEWLINE_Raamatuntutkijat ovat viime aikoihin saakka tavallisimmin k\xc3\xa4ytt\xc3\xa4neet Esran kirjoista Vulgatan mukaisia j\xc3\xa4rjestysnumeroita. Koska niiden poikkeava numerointi er\xc3\xa4iss\xc3\xa4 Raamatun versioissa saattaa kuitenkin aiheuttaa sekaannusta, on viime aikoina alettu k\xc3\xa4ytt\xc3\xa4\xc3\xa4 ja suositeltu k\xc3\xa4ytett\xc3\xa4v\xc3\xa4ksi nimityksi\xc3\xa4 Heprealainen Esran kirja, Kreikkalainen Esran kirja ja Latinankielinen Esran kirja. N\xc3\xa4m\xc3\xa4 nimitykset perustuvat siihen, ett\xc3\xa4 heprealaisessa masoreettisessa tekstiss\xc3\xa4 on vain yksi Esran kirja, joka k\xc3\xa4sitt\xc3\xa4\xc3\xa4 nykyisen Raamatun Esran ja Nehemian kirjat. Vanhassa kreikkalaisessa k\xc3\xa4\xc3\xa4nn\xc3\xb6ksess\xc3\xa4, Septuagintassa on sen lis\xc3\xa4ksi toinenkin Esran kirja, jota ei tunneta heprealaisena alkutekstin\xc3\xa4 ja jota sen vuoksi on ryhdytty nimitt\xc3\xa4m\xc3\xa4\xc3\xa4n kreikkalaiseksi Esran kirjaksi. Sis\xc3\xa4ll\xc3\xb6lt\xc3\xa4\xc3\xa4n se on osittain sama kuin heprealainenkin._NEWLINE_Sen sijaan niin sanotusta latinalaisesta Esran kirjasta ei ole s\xc3\xa4ilynyt heprean- eik\xc3\xa4 kreikankielisi\xc3\xa4k\xc3\xa4\xc3\xa4n k\xc3\xa4sikirjoituksia, ainoastaan latinalainen k\xc3\xa4\xc3\xa4nn\xc3\xb6s, jonka pohjalta kaikki muunkieliset k\xc3\xa4\xc3\xa4nn\xc3\xb6kset on tehty. Sen alkuper\xc3\xa4iseen, juutalaisten laatimaan versioon ovat todenn\xc3\xa4k\xc3\xb6isesti kuuluneet vain luvut 3\xe2\x80\x9314, jotka tunnetaan my\xc3\xb6s nimell\xc3\xa4 Esran ilmestys. My\xc3\xb6hemmin kristityt tekiv\xc3\xa4t siihen lis\xc3\xa4yksi\xc3\xa4 sek\xc3\xa4 alkuun ett\xc3\xa4 loppuun; alkuun lis\xc3\xa4tyt luvut 1\xe2\x80\x932 tunnetaan my\xc3\xb6s nimell\xc3\xa4 Viides Esran kirja ja loppuluvut 15\xe2\x80\x9316 nimell\xc3\xa4 Kuudes Esran kirja._NEWLINE_Esran mukaan on nimetty my\xc3\xb6s niin sanottu Kreikkalainen Esran ilmestys, joka on vuosien 150 ja 850 v\xc3\xa4lill\xc3\xa4 syntynyt kristillinen, l\xc3\xa4hinn\xc3\xa4 uskonnollisena kaunokirjallisuutena pidetty apokryfinen kirja. Se ei ole sama kuin edell\xc3\xa4 mainittu Esran ilmestys, josta se kuitenkin on kirjallisesti riippuvainen.\n_START_SECTION_\nKanonisuus\n_START_PARAGRAPH_\nKaikki juutalaiset ja kristityt pit\xc3\xa4v\xc3\xa4t heprealaista Esran kirjaa ja Nehemian kirjaa Raamatun kaanoniin kuuluvina. Juutalaiset, katoliset ja protestantit eiv\xc3\xa4t pid\xc3\xa4 kreikkalaista ja latinalaista Esran kirjaa kanonisena, mutta esimerkiksi Vulgatassa ne on julkaistu loppusivuilla erillisen\xc3\xa4 liitteen\xc3\xa4 nimill\xc3\xa4 3. ja 4. Esran kirja (3. ja 4 Esdras). Ortodoksinen kirkko pit\xc3\xa4\xc3\xa4 my\xc3\xb6s kreikkalaista Esran kirjaa kanonisena, mutta latinalaisella 4. Esran kirjalla on vaihteleva asema. Se ei sis\xc3\xa4lly kreikankielisiin Raamattuihin, mutta kyyllkin muinaiskirkkoslaavilaiseen kirkkoraamattuun ja Ven\xc3\xa4j\xc3\xa4n ortodoksisen kirkon Raamattuun. My\xc3\xb6s Etiopian ortodoksinen kirkko pit\xc3\xa4\xc3\xa4 sit\xc3\xa4 kanonisena.\n_START_SECTION_\nEsran kirjat suomalaisessa Raamatussa\n_START_PARAGRAPH_\nSuomalaisessa Raamatussa esiintyy heprealainen Esran kirja jaettuna Esran ja Nehemian kirjoiksi. Kreikkalaista ja latinalaista Esran kirjaa ei ole julkaistu edes niiss\xc3\xa4 painoksissa, esimerkiksi Perheraamatussa, joissa apokryfikirjatkin ovat mukana. Kreikkalainen (eli ensimm\xc3\xa4inen Esran kirja) on julkaistu erillisen\xc3\xa4 teoksena._NEWLINE_Vuonna 2007 Suomen evankelisluterilaisen kirkon kirkolliskokous hyv\xc3\xa4ksyi apokryfikirjojen uuden suomennoksen. K\xc3\xa4\xc3\xa4nn\xc3\xb6ksen laatinut komitea oli suomentanut my\xc3\xb6s kreikkalaisen Esran kirjan, mutta sen osalta kirkolliskokous p\xc3\xa4\xc3\xa4tti, ettei sit\xc3\xa4 tule julkaista Raamatun uusiin painoksiin sis\xc3\xa4ltyv\xc3\xa4ss\xc3\xa4 apokryfikirjojen osastossa. Sen sijaan se voidaan julkaista erillisen\xc3\xa4 julkaisuna. K\xc3\xa4\xc3\xa4nn\xc3\xb6ksen tekij\xc3\xa4noikeus kuuluu Kirkon keskusrahastolle._NEWLINE_Nelj\xc3\xa4tt\xc3\xa4 eli Latinalaista Esran kirjaa ei ole suomennettu.'